

**ENOTNI ODBOR ZA REŠEVANJE**

**Objava prostega delovnega mesta**

**Uradnik – skrbnik sklada**

**(SRB/AD/2016/019)**

|  |  |
| --- | --- |
| **Vrsta pogodbe** | Začasni uslužbenec |
| **Funkcionalna skupina in razred** | AD 5 |
| **Trajanje pogodbe** | Tri leta (z možnostjo podaljšanja) |
| **Področje** | Enotni sklad za reševanje (ESR) |
| **Kraj zaposlitve** | Bruselj, Belgija |
| **Predvidena osnovna mesečna plača** | 4 637,77 EUR |
| **Rok za prijavo** | 21. januar 2017 |
| **Veljavnost rezervnega seznama** | 31. december 2017 |
| **Poskusna doba** | Devet mesecev |

**Enotni odbor za reševanje**

**Enotni odbor za reševanje (SRB)** je evropski organ za reševanje v okviru evropske bančne unije in **drugi steber novoustanovljene bančne unije**. **Skupaj z nacionalnimi organi za reševanje sestavlja „enotni mehanizem za reševanje“ (EMR).** Tesno sodeluje zlasti z nacionalnimi organi za reševanje v sodelujočih državah članicah, Evropsko komisijo in Evropsko centralno banko.

Poslanstvo odbora SRB je zagotavljanje urejenega reševanja bank v težavah s kar najmanjšimi posledicami za gospodarstvo in javne finance sodelujočih držav članic in držav članic, ki niso del bančne unije.

Poleg tega je odgovoren za upravljanje enotnega sklada za reševanje, ki ga je vzpostavil enotni mehanizem za reševanje za zagotavljanje, da je med prestrukturiranjem in/ali reševanjem kreditne institucije po potrebi na voljo srednjeročna finančna podpora.

Odbor SRB je agencija Evropske unije, ki se financira sama.

Opravljal bo posebne naloge za priprave na reševanje in izvajanje reševanja bank, ki imajo težave ali jih bodo verjetno imele.

**Delovno mesto**

Enotni odbor za reševanje organizira razpis za prijavo interesa, da bi oblikoval rezervni seznam začasnih uslužbencev za delovno mesto uradnika – skrbnika enotnega sklada za reševanje.

# Profil

Uradnik – skrbnik sklada bo sodeloval pri razvoju enotnega sklada za reševanje, *zlasti pri izvajanju politike prispevkov, financiranja in naložb enotnega sklada za reševanje ter pri opravljanju njegovih dnevnih nalog*, da se dosežejo cilji odbora SRB ter izpolnijo zahteve iz uredbe in delegirane uredbe o enotnem mehanizmu za reševanje.

Zaposleni bo poleg tega glede na svoje strokovno znanje prispeval k razvoju orodij, ki jih bo enotni sklad za reševanje uporabljal pri dnevnih dejavnostih.

Delal bo v večnacionalni skupini. Tesno bo sodeloval z vodstvenimi člani skupine in pod njihovim nadzorom naloge opravljal samostojno, pri čemer bo njegov pristop k delu **storitveno naravnan in pozitiven.**

## Naloge

Uradnik – skrbnik sklada bo glede na svoje strokovno znanje dodeljen eni od skupin enotnega sklada za reševanje. Zadevne naloge se bodo zato razlikovale.

Naloge, ki jih bo imel kot član skupine za financiranje:

* + prispevanje k izvajanju strategije enotnega sklada za reševanje za zagotavljanje sredstev in financiranje, kot jo je opredelil odbor, in sicer v pravnem okviru, ki se uporablja za ta sklad. To vključuje sodelovanje pri pogajanjih (razpravah o pravnih in finančnih vprašanjih) o najemanju posojil in podobnih ureditvah za enotni sklad za reševanje;
  + poročanje v skladu s politiko sklada glede zagotavljanja sredstev in okvirom sklada za upravljanje tveganj, da se zagotovi ustrezno izvajanje transakcij na področju zagotavljanja sredstev in financiranja;
  + sodelovanje pri pogajanjih z zunanjimi deležniki in/ali zasebnimi finančnimi institucijami o zadevah v zvezi z zagotavljanjem sredstev in financiranjem;
  + sodelovanje z drugimi javnimi ustanovami, državami članicami in institucijami finančnega trga za vodenje postopka zagotavljanja sredstev in financiranja.

Naloge, ki jih bo imel kot član skupine za prispevke:

* + izvajanje postopkov v zvezi s prispevki, opredeljenih v okviru enotnega sklada za reševanje;
  + usklajevanje dela strokovnjakov in pomočnikov v okviru postopkov v zvezi s prispevki, kar med drugim vključuje analizo in nadzor bančnih podatkov, metriko tveganj, izračune, poročanje, zaveze za plačilo in zavarovanje;
  + vzpostavljanje stikov z nacionalnimi organi za reševanje;
  + sodelovanje pri nadaljnjem razvoju enotnega sklada za reševanje in njegovih funkcij.

Naloge, ki jih bo imel kot član skupine za naložbe:

* + izvajanje naložbene strategije enotnega sklada za reševanje;
  + sodelovanje pri stalnem vrednotenju postopka za upravljanje naložb;
  + spremljanje uspešnosti naložbenega portfelja;
  + razvoj okvira poročanja in upravljanja tveganj za sklad v sodelovanju z zunanjimi partnerji;
  + izvajanje sporazumov o upravljanju naložb z zunanjimi partnerji v skladu s strategijo in politiko sklada, kot ju določi vodstvo odbora SRB;
  + izvajanje odločitev o naložbah.

Na vseh področjih:

* opravljanje vseh drugih nalog, ki jih zahtevajo nadrejeni v interesu službe.

**Zahtevane kvalifikacije in izkušnje**

# Merila o izpolnjevanju pogojev

## Splošni pogoji

Kandidati morajo do izteka roka za prijavo na ta razpis izpolnjevati naslednje pogoje:

* državljanstvo ene od držav članic Evropske unije;
* uživanje vseh državljanskih pravic;
* izpolnjevanje vseh nacionalnih zakonskih obveznosti glede služenja vojaškega roka;
* osebnostne lastnosti, potrebne za opravljanje zadevnih delovnih nalog;
* fizična pripravljenost za opravljanje nalog[[1]](#footnote-1).

## Izobrazba

Stopnja izobrazbe, ki ustreza z diplomo potrjenemu končanemu vsaj triletnemu univerzitetnemu študiju (ekonometrije, matematike, ekonomije ali poslovodenja z dokazanimi kvantitativnimi vsebinami).

Upoštevajo se samo študijski nazivi, ki so bili podeljeni v državah članicah EU ali za katere so organi v navedenih državah članicah izdali spričevala o enakovrednosti.

## Znanje jezikov

Ker je angleščina glavni delovni jezik odbora SRB, morajo kandidati imeti odlično ustno in pisno znanje angleškega jezika (opomba: domači govorci angleščine bodo morali med razgovorom dokazati, da lahko delajo v drugem uradnem jeziku EU). Kandidati morajo imeti tudi zadovoljivo znanje še enega uradnega jezika Evropske unije[[2]](#footnote-2).

# Merila za izbor

**Osnovna merila:**

* primernost za izvajanje nalog ustrezne skupine, kot so opisane v razdelku 1;
* odličen študijski uspeh[[3]](#footnote-3);
* odlične analitične sposobnosti in spretnosti za reševanje težav;
* sposobnost učinkovitega sporazumevanja in sodelovanja z notranjimi strankami in zunanjimi deležniki;
* visoka stopnja vzdržljivosti;
* odlično poznavanje elektronske pisarniške opreme in uporabniških programov;
* sposobnost zagotavljanja kakovostnih rezultatov;
* sposobnost za delo v večkulturnih skupinah in
* odlično ustno in pisno znanje angleškega jezika.

**Dodatna merila:**

* magisterij ali podiplomska izobrazba na področju ekonometrije, matematike, ekonomije ali poslovodenja z dokazanimi kvantitativnimi vsebinami, prava ali na drugem področju, povezanem z delovnim mestom;
* poznavanje evropske bančne unije, zlasti enotnega mehanizma za reševanje in odbora SRB;
* poznavanje bančnega sektorja.

**Izbirni postopek**

# Kako se prijaviti?

Prijavite se lahko prek sistema „EU CV Online“ (elektronski življenjepis EU)[[4]](#footnote-4).

Da bi se kandidati lahko spletno prijavili prek tega sistema, morajo najprej ustvariti račun ali se prijaviti v obstoječi račun. Če tega še niso storili, morajo najprej izpolniti spletni življenjepis. Prijave se predložijo v angleškem jeziku. Ko kandidati izpolnijo življenjepis, lahko izberejo želeni razpis za prijavo interesa in se nanj prijavijo. Kandidatom svetujemo, naj izpolnijo vsa ustrezna polja prijave. Vsa tehnična vprašanja glede sistema „EU CV Online“ je treba poslati prek razdelka Kontakt na spletni strani „EU CV Online“.

**Kandidati morajo pred prijavo skrbno preveriti, ali izpolnjujejo vsa merila o izpolnjevanju pogojev.**

Dolžnost kandidatov je, da spletno prijavo izpolnijo pravočasno. Kandidatom priporočamo, da s prijavo ne čakajo do zadnjega dne, saj lahko preobremenjenost internetnih povezav ali napaka pri povezavi povzroči prekinitev postopka spletne prijave pred njenim zaključkom, zaradi česar je treba celotni postopek ponoviti. Po izteku roka se ne bo več mogoče prijaviti.

Na tej stopnji se ne zahtevajo dokazila. Ta je treba predložiti pozneje, in sicer med postopkom zaposlitve (glej razdelek 5.3).

Ob zaključku spletne prijave se bo kandidatom na zaslonu izpisala številka prijave, ki si jo morajo zapisati. Ko se ta številka izpiše, je prijavni postopek končan. Kandidati morajo to referenčno številko uporabljati pri vseh zadevah, povezanih z njihovo prijavo. Če se ta številka ne izpiše, kandidatova prijava ni bila zabeležena!

Kandidati bodo na elektronski naslov, ki so ga navedli v prijavi, prejeli potrdilo, da je bila njihova prijava prejeta. Dolžnost kandidatov je, da preverijo, ali so navedli pravilen elektronski naslov.

**Rok za prijavo: 21. januar 2017 opoldne (ob 12.00 uri po bruseljskem času)**

Kandidati se lahko prijavijo na spletni strani:

[**https://ec.europa.eu/dgs/personnel\_administration/open\_applications/CV\_Cand/index.cfm?fuseaction=premierAcces**](https://ec.europa.eu/dgs/personnel_administration/open_applications/CV_Cand/index.cfm?fuseaction=premierAcces)

Kandidati, ki se zaradi invalidnosti ne morejo prijaviti prek spleta, lahko svojo prijavo (življenjepis in spremni dopis) pošljejo v papirni obliki s priporočeno pošto[[5]](#footnote-5), najpozneje zadnji dan roka za prijavo (velja datum poštnega žiga). Nadaljnje sporazumevanje med odborom SRB in kandidati bo potekalo po pošti. V tem primeru morajo kandidati prijavi priložiti dokazilo o invalidnosti, ki ga izda pristojni organ. Na posebnem listu papirja morajo opisati tudi posebno ureditev, za katero menijo, da bi jim olajšala sodelovanje v izbirnem postopku.

Za več informacij in/ali pomoč pri tehničnih težavah se lahko kandidati po elektronski pošti obrnejo na [SRB-RECRUITMENT@srb.europa.eu](mailto:SRB-RECRUITMENT@srb.europa.eu).

# Stopnje izbirnega postopka

## Uvrstitev v izbirni postopek

Po izteku roka za spletno prijavo bo izbirna komisija prejete prijave preverila na podlagi meril o izpolnjevanju pogojev, opisanih v razdelku 2. Prijave, ki bodo izpolnjevale te pogoje, bodo nato ocenjene na podlagi meril za izbor iz razdelka 3.

## Začetno ocenjevanje prijav

Izbirna komisija bo vsako prijavo, ki bo izpolnjevala pogoje, ocenila glede na izobrazbo, usposabljanje, delovne izkušnje in motivacijo kandidata, in sicer ob upoštevanju profila, opisanega v razdelku 1.1.

## Povabilo k sodelovanju pri ocenjevanju

Po začetnem ocenjevanju prijav bodo najprimernejši kandidati za delovno mesto povabljeni na preizkus in razgovor z izbirno komisijo, ki bosta potekala v Bruslju. Izbirna komisija se lahko tudi odloči, da na tej stopnji vključi dodatne preizkuse.

*Kandidati bodo o času, datumu in naslovu razgovora pravočasno obveščeni.*

Kandidati, ki bodo uspešni in primerni za zaposlitev, bodo morali predložiti izvirnike ali overjene izvode svojih diplom in dokazila o delovnih izkušnjah, v katerih je jasno navedeno, kdaj so začeli in končali delovno razmerje, njihove funkcije ter točna narava nalog, ki so jih opravljali. Pred podpisom pogodbe bodo izbrani kandidati pozvani k predložitvi izvirnikov dokazil o izpolnjevanju pogojev za prijavo.

## Ocenjevanje

Izbirna komisija bo lahko na podlagi razgovora in vseh drugih preizkusov kandidata ocenila v skladu z merili za izbor, opisanimi v razdelku 3.

Ocenjevanje bo potekalo v angleškem jeziku.

## Preverjanje dokumentov in natančen pregled prijav

Prijave kandidatov bodo preverili na podlagi predloženih dokazil, s čimer se potrdita njihova točnost in upravičenost.

Če se na kateri koli postopka ugotovi, da so bile informacije v prijavi zavestno ponarejene, bo kandidat izključen iz izbirnega postopka.

Kandidati bodo izključeni tudi, če ne bodo:

* izpolnjevali vseh meril o izpolnjevanju pogojev;
* predložili vseh zahtevanih dokazil.

## Rezervni seznam

Izbirna komisija bo najprimernejše kandidate, ki izpolnjujejo pogoje, vključila v osnutek rezervnega seznama. Osnutek bo predložila predsednici odbora SRB v odobritev. Potrjeni rezervni seznam bo veljal do 31. decembra 2017. Veljavnost rezervnih seznamov se lahko podaljša na podlagi sklepa odbora SRB. Preden se kandidatom z rezervnega seznama ponudi zaposlitev, lahko odbor SRB od njih zahteva, da se udeležijo dodatnega ocenjevanja (npr. vključno z dodatnim razgovorom).

Vključitev na rezervni seznam ne zagotavlja pravice do zaposlitve pri odboru SRB.

**Druge pomembne informacije**

# Splošne informacije

## Enake možnosti

Odbor SRB izvaja politiko enakih možnosti in sprejema prijave brez kakršnega koli razlikovanja.

## Izbirna komisija

Imenovana bo izbirna komisija. Upoštevajte, da so notranji postopki izbirne komisije strogo zaupni, vsak stik z njenimi člani pa je strogo prepovedan.

## Okvirna časovnica

Upoštevajte, da lahko izbirni postopek traja nekaj mesecev in da v tem času ne bodo objavljene nobene informacije.Izbirna komisija namerava postopek zaposlovanja za to prosto delovno mesto dokončati v prvem četrtletju leta 2017, da bi lahko izbrani kandidati službo po možnosti nastopili v drugem četrtletju leta 2017.

## Pogoji za zaposlitev/poklicna pot

Izbranim kandidatom bo ponujena pogodba o zaposlitvi kot začasni uslužbenec v skladu s Pogoji za zaposlitev drugih uslužbencev Evropskih skupnosti za začetno triletno obdobje, ki ga je mogoče podaljšati za dodatna tri leta. Po izteku drugega triletnega obdobja je mogoče pogodbo podaljšati za nedoločen čas.

Kraj zaposlitve je v Bruslju (Belgija), kjer ima odbor SRB sedež.

## Plačilo

Izbrani kandidati, ki se jim ponudi pogodba o zaposlitvi, bodo ob nastopu zaposlitve uvrščeni v 1. ali 2. stopnjo razreda AD 5, in sicer glede na trajanje njihovih delovnih izkušenj. Osnovna mesečna plača za uradnike v razredu AD 5 znaša v Bruslju na dan 1. december 2016:

* 1. stopnja: 4 637,77 EUR
* 2. stopnja: 4 832,65 EUR

Zaposleni so lahko poleg osnovne plače upravičeni do različnih dodatkov, zlasti do izselitvenega dodatka, gospodinjskega dodatka, dodatka za vzdrževanega otroka in dodatka za šolanje. Plače zaposlenih so obdavčene z davkom Skupnosti pri viru in so oproščene nacionalnih davkov.

## Varstvo osebnih podatkov

Odbor SRB kot organ, odgovoren za organizacijo natečaja, zagotavlja, da se osebni podatki obdelujejo v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (Uradni list Evropskih skupnosti, L 8 z dne 12. januarja 2001). To velja zlasti za zaupnost in varstvo teh podatkov.

## Pritožbeni postopek

Če kandidat meni, da je bil zaradi določene odločitve resno oškodovan, lahko vloži pritožbo v skladu s členom 90(2) Kadrovskih predpisov za uradnike Evropskih skupnosti in Pogoji za zaposlitev drugih uslužbencev Evropskih skupnosti na naslov:

SRB

Selection procedure: Ref. SRB/AD/2016/019

Treurenberg 22 (T-22 office 01/PO59)

B-1049 Brussels

BELGIJA

Pritožbo je treba vložiti v treh mesecih. Rok za začetek takega postopka (glej Kadrovske predpise, kakor so bili spremenjeni z Uredbo št. 1023/2013 Evropskega parlamenta in Sveta z dne 22. oktobra 2013, objavljeno v Uradnem listu Evropske unije L 287 z dne 29. oktobra 2013, <http://europa.eu./eur-lex>)) začne teči, ko je kandidat obveščen o odločitvi, zaradi katere je bil oškodovan.

1. Izbrani kandidat bo pred nastopom službe opravil zdravniški pregled pri enem od uradnih zdravnikov institucij. [↑](#footnote-ref-1)
2. Angleščina, bolgarščina, češčina, danščina, estonščina, finščina, francoščina, grščina, hrvaščina, irščina, italijanščina, latvijščina, litovščina, madžarščina, malteščina, nemščina, nizozemščina, poljščina, portugalščina, romunščina, slovaščina, slovenščina, španščina in švedščina. [↑](#footnote-ref-2)
3. Kandidati morajo v prijavnem obrazcu navesti skupno oceno za glavno univerzitetno izobrazbo in ocene, ki so jih dobili pri glavnih predmetih, povezanih z delovnim mestom. Izbrani kandidati bodo morali pred zaposlitvijo predložiti overjen izvod popolnega prepisa vseh ocen. [↑](#footnote-ref-3)
4. „EU CV Online“ je orodje, ki ga Evropska komisija uporablja za zaposlovanje začasnih uslužbencev. [↑](#footnote-ref-4)
5. Single Resolution Board, Treurenberg 22, B-1000 Brussels, Belgija [↑](#footnote-ref-5)